Priekšlikums PADOMES LĒMUMS, ar kuru groza Lēmumu 2007/198/Euratom, ar ko izveido Eiropas Kopuzņēmumu ITER un kodolsintēzes enerģētikas attīstības vajadzībām un piešķir tam priekšrocības /* COM/2014/0459 final - 2014/0215 (NLE) */





PASKAIDROJUMA RAKSTS 1. PRIEKŠLIKUMA KONTEKSTS Savos 2010. gada 12. jūlija secinājumos par Komisijas paziņojumu “ITER stāvoklis un iespējamā turpmākā virzība” Padome lūdza Eiropas Komisiju pārbaudīt un noskaidrot veidu, kādā Komisijai, dalībvalstīm un Kopuzņēmumam ITER un kodolsintēzes enerģētikas attīstības vajadzībām “Kodolsintēze enerģijas ieguvei” (F4E) būtu jāīsteno savi pienākumi un uzdevumi ITER jomā. Sīki izstrādāts darbību saraksts bija noteikts Komisijas dienestu darba dokumentā “Virzībā uz ITER projekta stabilu vadību un pārvaldību”, kas publicēts 2010. gada 9. novembrī un kas starptautiskajā līmenī galvenokārt bija vērsts uz ITER organizāciju (IO) un Eiropas līmenī — galvenokārt uz F4E. Tā kā 2013. gada 1. jūlijā Horvātija pievienojās Eiropas Savienībai, tiks grozīti F4E statūti, lai piešķirtu Horvātijai balsstiesības F4E valdē. Izmantojot iespēju, ka tiek veikts šis grozījums, un saskaņā ar Komisijas dienestu 2010. gada darba dokumentu Komisija ierosina pieņemt papildu grozījumus, lai uzlabotu F4E vadību un pārvaldību. Šie priekšlikumi tika plaši apspriesti ar F4E valdes locekļiem, un pēc šīm viedokļu apmaiņām valdes 2013. gada 9.–10. decembra sanāksmē ierosinātie grozījumi tika pieņemti vienbalsīgi. Atbilstoši F4E statūtu 21. pantā paredzētajai grozījumu procedūrai, kad valde ir apstiprinājusi ierosinātos grozījumus, Komisija var iesniegt Padomei priekšlikumu par statūtu grozījumiem, lai saņemtu tās apstiprinājumu. Tāpēc saskaņā ar Euratom līguma 50. pantu un F4E statūtu 21. pantu Komisija ar šo iesniedz priekšlikumu Padomei šo grozījumu apstiprināšanai. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMA REZULTĀTI F4E valdes locekļi ir F4E galvenās ieinteresētās personas. Pārstāvētas ir visas dalībvalstis, Šveice un Euratom, un saskaņā ar F4E statūtu 6. panta 4. punktu vajadzīga apspriešanās ar tām un to piekrišana saistībā ar ikvienu priekšlikumu grozīt F4E statūtus. Pamatojoties uz to, Komisija 2013. gada jūnijā iesniedza valdei priekšlikuma projektu par F4E statūtu grozījumiem. Tad valde nolēma izveidot ad hoc grupu, kuru vadīja valdes priekšsēdētājs, ar norādījumu panākt vienprātību starp dalībniekiem par statūtu grozījumu priekšlikumiem. Šīs ad hoc grupas pirmā sanāksme notika 2013. gada 21. oktobrī, un pēc šīs sanāksmes tika izstrādāts priekšlikums, un tas tika iesniegts valdei 2013. gada 9.–10. decembrī. Šajā sanāksmē valde vienbalsīgi pieņēma ierosinātos grozījumus, un tagad Komisija var iesniegt priekšlikumu Padomei, lai saņemtu tās apstiprinājumu. 3. PRIEKŠLIKUMA JURIDISKIE ASPEKTI 1. Izpildu komitejas funkcijas atkārtota definēšana, iepirkumu un līgumu komitejas un biroja izveide Uzdevumi, kas pašlaik uzticēti izpildu komitejai, tiktu sadalīti starp divām komitejām — “administrācijas un pārvaldības komiteju” un “iepirkumu un līgumu komiteju”. Šo uzdevumu ierosinātā nodalīšana ļauj panākt atbilstošāku izlīdzinājumu starp šo divu komiteju sastāvu, no kurām pirmajā ietilpst dalībnieku pārstāvji un otrajā — eksperti, kas darbojas ad personam. Administrācijas un pārvaldības komiteja cita starpā sagatavotu atzinumus un ieteikumus valdei par budžetu, resursu tāmi, gada pārskatiem, projekta plānu, darba programmu u. c. Iepirkumu un līgumu komiteja sniegtu ieteikumus F4E direktoram par līgumu piešķiršanu, un tai būtu tikai padomdevējas funkcija (atšķirībā no pašreizējās izpildu komitejas, kurai ir apstiprināšanas funkcija). Šis grozījums pilnībā atbilst F4E direktoram piešķirtajām privilēģijām, viņam darbojoties kā pilnvarotājai amatpersonai. Komisijas iekšējās revīzijas dienests norādījis, ka direktors atbild par līgumu piešķiršanu, un viņam nebūtu jādeleģē šis pienākums komitejai, kuras locekļus ad personam ieceļ valde. “Birojs”, komiteja, kas nav definēta sākotnējā Padomes lēmumā, ar ko izveido F4E, tika izveidots ar valdes lēmumu 2011. gadā kā palīgstruktūra, lai palīdzētu valdei sagatavot tās lēmumus. Tagad ir ierosināts īpaši iekļaut šo komiteju F4E statūtos, jo valde uzskata, ka tas ir izrādījies noderīgs instruments, kas ļauj tai strādāt daudz efektīvāk. 2. Euratom tiesību stiprināšana saistībā ar “atrunu attiecībā uz tiesiskumu” Saskaņā ar spēkā esošo F4E statūtu 6. panta 6. punktu Euratom ir tiesības sniegt atrunu par valdes lēmumu, ja tas uzskata, ka attiecīgais lēmums varētu būt pretrunā ar Kopienas tiesību aktiem. Šādā gadījumā lēmumu atliek un jautājumu nodod Komisijai, lai tā izskatītu lēmuma tiesiskumu. Tomēr valde var pieņemt lēmumu, neraugoties uz Komisijas atzinumu, kurā apstrīdēts tā tiesiskums. Ja tiktu stiprinātas Komisijas tiesības, paredzot “atrunu attiecībā uz tiesiskumu”, tiktu nodrošināta valdes lēmumu saskaņa ar Kopienas tiesību aktiem atbilstoši Līguma par Eiropas Savienību 17. pantam, kurā norādīts, ka Komisija “nodrošina Līgumu piemērošanu, kā arī iestāžu saskaņā ar Līgumiem pieņemto pasākumu piemērošanu”. Līdz ar šo grozījumu valde nevar pieņemt lēmumu, kamēr Komisija ir sniegusi atzinumu, kurā apstrīdēts tā tiesiskums. 3. Priviliģēta partnerība ar izraudzītām organizācijām zinātniskās un tehnoloģiskās kodolsintēzes pētniecības jomā Šā grozījuma mērķis ir izveidot stabilas attiecības ar Eiropas kodolsintēzes laboratorijām (EFL). Šīs attiecības ir svarīgas Eiropas kodolsintēzes programmas efektīvai un lietderīgai darbībai, F4E tās pienākumu pildīšanai un Eiropas kodolsintēzes laboratorijām, lai optimizētu to spēju un līdzdalību. Kodolsintēzes laboratorijām tās nodrošinātu stabilu pamatu darbību daudzgadu plānam, turpretī F4E tās nodrošinātu stabilu un uzticamu pētniecības un attīstības atbalstu, pamatojoties uz zināšanām un zinātību, ko attīstījusi Eiropas kodolsintēzes programma pēdējos 30 darbības gados un kas jāattīsta nākotnē. Ieguvums Eiropas kodolsintēzes programmai būtu resursu labāka izmantošana, cita starpā nodrošinot, ka ir mazinātas pasākumu nepilnības un dublēšana un ka valsts finansējums ir optimāli apvienots ar Kopienas finansējumu, kas novirzīts F4E vajadzībām. 4. Pielāgojumi, kas izriet no jaunās finanšu pamatregulas Komisija nesen pieņēmusi jauno finanšu pamatregulu struktūrām, kas minētas Eiropas Parlamenta un Padomes Regulas (ES, Euratom) Nr. 966/2012 208. pantā. Šajā jaunajā regulā ietverti noteikumi, kas jāiekļauj dibināšanas aktā (Padomes lēmums) vai pamataktā (statūti), ar ko izveido šīs struktūras un kas attiecas arī uz F4E. Grozījumi ir tīri tehniski un neskar valdes apstiprinātā priekšlikuma būtību. Šajā saistībā ir svarīgi atzīmēt, ka saskaņā ar 208. panta 3. punktu Komisijas iekšējam revidentam ir iekšējā revidenta pilnvaras attiecībā uz F4E. Tātad jāsvītro Padomes lēmuma 5. panta 2. punkts, kurā norādīts, ka Kopuzņēmums izveido savu iekšējās revīzijas dienestu. Attiecīgi grozīts statūtu III pielikuma 3. punkts, norādot, ka Kopuzņēmums izveido revīzijas spēju. 5. Grozījums, kas nepieciešams, lai salāgotu statūtus ar jauno pamataktu par F4E darbību finansēšanu, ko Padome apstiprināja 2013. gada decembrī Padomes lēmumā par F4E darbību finansēšanu 2014.–2020. gadā ietverts F4E statūtu grozījums. Pašreizējā redakcijā F4E statūtu 12. panta a) punktā paredzēts, ka Euratom ieguldījumi jādara pieejami ar Kopienas pētniecības un apmācību programmu starpniecību, kas pieņemtas saskaņā ar Līguma 7. pantu. Šis nosacījums jāgroza, ņemot vērā to, ka F4E finansējums 2014.–2020. gadam būs pieejams, nevis izmantojot Euratom pamatprogrammu, bet izmantojot šo jauno Padomes lēmumu, pamatojoties uz Līguma 47. pantu. Turklāt Padomes lēmumā, ar ko izveido F4E, iekļauts jauns 5.aa pants, lai pastiprinātu Kopuzņēmuma spēju aizsargāt tā dalībnieku finansiālās intereses. 6. Horvātijas balsstiesības Ar valdes lēmumu, kas pieņemts tās sanāksmē 2013. gada 10.–11. jūnijā, ir ierosināts piešķirt Horvātijai valdē divas balsis. 4. IETEKME UZ BUDŽETU Šis Padomes lēmuma priekšlikums neietekmē budžetu. F4E darbību finansējums 2014.–2020. gada laikposmam ir noteikts ar Padomes 2013. gada 13. decembra Lēmumu 2013/791/Euratom. 2014/0215 (NLE) Priekšlikums PADOMES LĒMUMS, ar kuru groza Lēmumu 2007/198/Euratom, ar ko izveido Eiropas Kopuzņēmumu ITER un kodolsintēzes enerģētikas attīstības vajadzībām un piešķir tam priekšrocības EIROPAS SAVIENĪBAS PADOME, ņemot vērā Eiropas Atomenerģijas kopienas dibināšanas līgumu un jo īpaši tā 47. panta trešo un ceturto daļu un 48. pantu, ņemot vērā Eiropas Komisijas priekšlikumu, tā kā: (1) Ar Padomes Lēmumu 2007/198/Euratom[1] tika izveidots Eiropas Kopuzņēmums ITER un kodolsintēzes enerģētikas attīstības vajadzībām (turpmāk “Kopuzņēmums”), lai sniegtu Eiropas Atomenerģijas kopienas (turpmāk “Euratom”) ieguldījumu ITER starptautiskajā kodolsintēzes enerģijas organizācijā un plašākas pieejas projektos sadarbībā ar Japānu, kā arī sagatavotu un koordinētu darbību programmu, gatavojoties demonstrējumu kodolsintēzes reaktora un ar to saistīto objektu būvniecībai. (2) Lēmums 2007/198/Euratom tika grozīts ar Padomes Lēmumu 2013/791/Euratom[2], lai piešķirtu finansējumu Kopuzņēmuma darbībām, kas veiktas laikposmā no 2014. līdz 2020. gadam. (3) Savos 2010. gada 12. jūlija secinājumos par Komisijas paziņojumu “ITER stāvoklis un iespējamā turpmākā virzība”[3] Padome lūdza Komisiju pārbaudīt un noskaidrot veidu, kādā Komisijai, dalībvalstīm un Kopuzņēmumam būtu jāīsteno savi pienākumi un uzdevumi ITER jomā. (4) Sīki izstrādāts darbību saraksts bija noteikts Komisijas dienestu darba dokumentā “Virzībā uz ITER projekta stabilu vadību un pārvaldību”[4], kas publicēts 2010. gada 9. novembrī, un tās bija jāuzņemas vai nu starptautiskajā līmenī (galvenokārt ITER organizācijai), vai Eiropas līmenī (galvenokārt Kopuzņēmumam). (5) Pēc Horvātijas pievienošanās Savienībai 2013. gada 1. jūlijā ir jāgroza Kopuzņēmuma statūti, lai piešķirtu Horvātijai balsstiesības Kopuzņēmuma valdē. Jāveic papildu grozījumi šajos statūtos, lai uzlabotu Kopuzņēmuma vadību un pārvaldību. Ņemot vērā grozījumus, kas Eiropas Atomenerģijas kopienas dibināšanas līgumā izdarīti ar Lisabonas līgumu, ir arī jākoriģē atsauce uz nosacījumiem par Eiropas Savienības Tiesu. (6) Kopuzņēmuma valde apstiprināja Komisijas ierosinātos grozījumus Lēmumā 2007/198/Euratom saskaņā ar Kopuzņēmuma statūtiem. (7) Vajadzētu izveidot administrācijas un pārvaldības komiteju, lai sagatavotu atzinumus un ieteikumus valdes svarīgāko dokumentu pieņemšanai. Šī komiteja arī sniegtu konsultācijas vai ieteikumus par konkrētiem administratīvajiem un finanšu jautājumiem pēc direktora vai valdes lūguma. Valdei vajadzētu būt tiesībām deleģēt uzdevumus šai komitejai. Ikvienam Kopuzņēmuma dalībniekam vajadzētu būt tiesībām izvirzīt pārstāvi darbam šajā komitejā. (8) Vajadzētu izveidot iepirkumu un līgumu komiteju, kas sniegtu ieteikumus Kopuzņēmuma direktoram par līgumu piešķiršanu, piešķīrumu sniegšanu un saistītiem jautājumiem. Šīs komitejas locekļi ad personam būtu jāizvirza valdei. (9) Vajadzētu izveidot biroju, kas palīdzētu valdei sagatavot tās lēmumus. Valdei vajadzētu būt tiesībām deleģēt uzdevumus birojam. Biroja locekļu vidū būtu valdes priekšsēdētājs, valdes komiteju priekšsēdētāji, Euratom pārstāvis un ITER uzņēmējvalsts (Francijas) pārstāvis. Valdei vajadzētu būt tiesībām iecelt birojā papildu locekļus. (10) Saskaņā ar Līguma par Eiropas Savienību 17. pantu Komisijai ir jānodrošina Līgumu piemērošana, kā arī iestāžu saskaņā ar Līgumiem pieņemto pasākumu piemērošana. Tāpēc būtu jāstiprina Komisijas tiesības, lai nodrošinātu valdes lēmumu atbilstību Savienības tiesību aktiem. (11) Vēlams izveidot izraudzītu organizāciju tīklu zinātniskās un tehnoloģiskās kodolsintēzes pētniecības jomā, lai nodrošinātu stabilu un ilgtermiņa pētniecības un attīstības atbalstu Kopuzņēmumam, pamatojoties uz zināšanām un zinātību, ko attīstījusi Eiropas kodolsintēzes programma un kas jāattīsta nākotnē. (12) Jāņem vērā attiecīgie nosacījumi Eiropas Parlamenta un Padomes Regulā (ES, Euratom) Nr. 966/2012[5] un Komisijas Deleģētajā regulā (ES) Nr. 1268/2012[6], jo īpaši Komisijas iekšējā revidenta kā Kopuzņēmuma iekšējā revidenta funkcija. (13) Ar Lēmumu 2007/198/Euratom, kas grozīts ar Lēmumu 2013/791/Euratom, nodrošināts finansējums Kopuzņēmuma darbībām laikposmā no 2014. līdz 2020. gadam. Kopuzņēmuma statūtu 12. panta a) punktā paredzēts, ka Euratom ieguldījumi jādara pieejami ar Kopienas pētniecības un apmācību programmu starpniecību, kas pieņemtas saskaņā ar Līguma 7. pantu. Šis nosacījums būtu jāgroza, ņemot vērā to, ka finansējums 2014.–2020. gadam vairs nebūs pieejams, izmantojot Euratom pamatprogrammu. (14) Lēmumu 2007/198/Euratom ir lietderīgi atjaunināt arī attiecībā uz noteikumiem par dalībnieku finansiālo interešu aizsardzību. (15) Tādēļ attiecīgi būtu jāgroza Lēmums 2007/198/Euratom, IR PIEŅĒMUSI ŠO LĒMUMU. 1. pants Lēmumu 2007/198/Euratom groza šādi: (1) lēmuma 5. pantu groza šādi: a) tā 1. punktam pievieno šādu teikumu: “Kopuzņēmums var sniegt piešķīrumus un prēmijas saskaņā ar tā finanšu nolikuma noteikumiem.”; b) panta 2. punktu svītro; (2) iekļauj šādu 5.aa pantu: “5.aa pants Dalībnieku finansiālo interešu aizsardzība Kopuzņēmums nodrošina, ka tā dalībnieku finansiālās intereses ir pienācīgi aizsargātas, veicot vai pasūtot atbilstīgus iekšējas vai ārējas kontroles pasākumus.”; (3) lēmuma 9. panta 3. punktu aizstāj ar šādu: “Tiesas jurisdikcijā ir lietas, kas ierosinātas pret Kopuzņēmumu, tostarp pret tā valdes lēmumiem, saskaņā ar Līguma par Eiropas Savienības darbību 263. un 265. pantā paredzētajiem nosacījumiem.”; (4) pielikumu groza saskaņā ar šā lēmuma pielikumu. 2. pants Piemērošana Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī. Briselē, Padomes vārdā — priekšsēdētājs [1] Padomes 2007. gada 27. marta Lēmums 2007/198/Euratom, ar ko izveido Eiropas Kopuzņēmumu ITER un kodolsintēzes enerģētikas attīstības vajadzībām un piešķir tam priekšrocības (OV L 90, 30.3.2007., 58. lpp.). [2] Padomes 2013. gada 13. decembra Lēmums 2013/791/Euratom, ar kuru groza Lēmumu 2007/198/Euratom, ar ko izveido Eiropas Kopuzņēmumu ITER un kodolsintēzes enerģētikas attīstības vajadzībām un piešķir tam priekšrocības (OV L 349, 21.12.2013., 100. lpp.). [3] COM(2010) 226 galīgā redakcija, 2010. gada 4. maijs. [4] SEC(2010) 1386 galīgā redakcija, 2010. gada 9. novembris. [5] Eiropas Parlamenta un Padomes 2012. gada 25. oktobra Regula (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (OV L 298, 26.10.2012., 1. lpp.). [6] Komisijas 2012. gada 29. oktobra Deleģētā regula (ES) Nr. 1268/2012 par Eiropas Parlamenta un Padomes Regulas (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, piemērošanas noteikumiem (OV L 362, 31.12.2012., 1. lpp.). PIELIKUMS dokumentam Priekšlikums Padomes lēmumam, ar kuru groza Lēmumu 2007/198/Euratom, ar ko izveido Eiropas Kopuzņēmumu ITER un kodolsintēzes enerģētikas attīstības vajadzībām un piešķir tam priekšrocības PIELIKUMS Pielikumu groza šādi: (1) pielikuma 5. pantu groza šādi: (a) virsrakstu aizstāj ar šādu: “Struktūras un komitejas”; (b) panta 2. punktu aizstāj ar šādu: “2. Valdei saskaņā ar 8.a un 9.a pantu palīdz administrācijas un pārvaldības komiteja un birojs.”; (c) iekļauj šādu 2.a punktu: “2.a Kopuzņēmuma komitejas ir administrācijas un pārvaldības komiteja, birojs un iepirkumu un līgumu komiteja (turpmāk — komitejas).”; (d) panta 3. punktu aizstāj ar šādu: “3. Direktors lūdz iepirkumu un līgumu komitejas konsultāciju saskaņā ar 8.b pantu.”; (e) pievieno šādu 4. punktu: “4. Valde un direktors lūdz tehniskās padomdevējas grupas konsultāciju saskaņā ar 9. pantu.”; (2) pielikuma 6. pantu groza šādi: (a) panta 3. punktu groza šādi: i) punkta b) un c) apakšpunktu aizstāj ar šādiem: “b) izveidot palīgstruktūras; c) iecelt komiteju un jebkādu atbilstoši b) apakšpunktam izveidotu palīgstruktūru priekšsēdētājus un locekļus;” ii) punkta d) apakšpunktā vārdus “darba programmas” aizstāj ar vārdiem “darba programmu”; iii) punkta e) apakšpunktu aizstāj ar šādu: “e) pieņemt gada budžetu (tostarp konkrētās daļas, kas saistītas ar administratīvajām un personāla izmaksām) un sniegt atzinumu par gada pārskatiem;” iv) punkta n) apakšpunktu aizstāj ar šādu: “n) apstiprināt nolīgumu vai vienošanos noslēgšanu par sadarbību ar trešām valstīm un trešo valstu iestādēm, uzņēmumiem vai personām, vai ar starptautiskām organizācijām, izņemot iepirkuma procesus saistībā ar darbībām, kas norādītas 3. panta 1. punkta b) un c) apakšpunktā un 3. panta 2. punkta a) apakšpunktā;” v) punkta o) apakšpunktu aizstāj ar šādu: “o) novērtēt gada pārskatu par Kopuzņēmuma progresu saistībā ar tā darba programmu un resursiem;” vi) punkta q) apakšpunktu svītro; (b) panta 6. punktā trešo un ceturto daļu aizstāj ar šādām: “Komisija var apsvērt valdes lēmuma tiesiskumu viena mēneša laikā pēc jautājuma nodošanas Komisijai; pretējā gadījumā valdes lēmumu uzskata par atbalstītu. Valde atkārtoti izskata savu lēmumu, ņemot vērā Komisijas viedokļus, lai attiecīgi nodrošinātu atbilstību Kopienas tiesību aktiem.”; (c) panta 9. un 10. punktu aizstāj ar šādiem: “9. Ja konkrētos gadījumos nav nolemts citādi, Kopuzņēmuma direktors un komiteju priekšsēdētāji piedalās valdes sanāksmēs. 10. Valde savu reglamentu pieņem ar divu trešdaļu balsu vairākumu no kopējā balsu skaita. Valde apstiprina komiteju reglamentu ar divu trešdaļu balsu vairākumu no kopējā balsu skaita.”; (3) pielikuma 7. pantu svītro; (4) pielikuma 8. panta 4. punktu groza šādi: (a) pirmo daļu aizstāj ar šādu: “Direktors īsteno darba programmu un vada 3. pantā noteikto darbību izpildi. Viņš sniedz valdei, komitejām un jebkurām citām palīgstruktūrām visu informāciju, kas vajadzīga to funkciju izpildei.”; (b) punkta c) apakšpunktā vārdus “darba programmas” aizstāj ar vārdiem “darba programmu” un i) apakšpunktā vārdus “darba programmās” aizstāj ar vārdiem “darba programmā”; (c) punkta j) un k) apakšpunktus aizstāj ar šādiem: “j) sagatavo citus pārskatus, ko var pieprasīt valde vai komitejas; k) palīdz valdei un komitejām, nodrošinot tām sekretariātus;” (5) iekļauj šādu 8.a un 8.b pantu: “8.a pants Administrācijas un pārvaldības komiteja 1. Pēc direktora vai valdes lūguma administrācijas un pārvaldības komiteja sniedz konsultācijas vai ieteikumus par konkrētiem jautājumiem saistībā ar Kopuzņēmuma administratīvo un finanšu plānošanu un veic jebkādus citus uzdevumus, ko valde tai var deleģēt. 2. Administrācijas un pārvaldības komiteja jo īpaši sagatavo atzinumus un ieteikumus valdei par budžetu, gada pārskatiem, projekta plānu, darba programmu, resursu tāmi, personāla komplektēšanas plānu, personāla politikas plānu un citiem saistītiem jautājumiem. 3. Valde ieceļ administrācijas un pārvaldības komitejas locekļus no dalībnieku izvirzīto pārstāvju vidus. Viens komitejas loceklis pārstāv Euratom. 4. Administrācijas un pārvaldības komitejas locekļi veic savus pienākumus Kopuzņēmuma vispārējās interesēs. 5. Saskaņā ar valdes iepriekšēju apstiprinājumu administrācijas un pārvaldības komiteja pieņem savu reglamentu. 8.b pants Iepirkumu un līgumu komiteja 1. Iepirkumu un līgumu komiteja sniedz direktoram ieteikumus par stratēģijām saistībā ar iepirkuma un piešķīruma darbībām, kā arī līgumu piešķiršanu un papildpasākumiem un citiem saistītiem jautājumiem. 2. Valde ieceļ iepirkumu un līgumu komitejas locekļus no tādu personu vidus, kam ir atzīta reputācija un profesionālā pieredze līgumsaistību un iepirkuma jautājumos. Valdes locekļi nav iepirkumu un līgumu komitejas locekļi. 3. Iepirkumu un līgumu komitejas locekļiem nav saistošas nekādas instrukcijas. Pildot savus pienākumus, viņi ir neatkarīgi. 4. Saskaņā ar valdes iepriekšēju apstiprinājumu iepirkumu un līgumu komiteja pieņem savu reglamentu.”; (6) pielikuma 9. pantu aizstāj ar šādu: “9. pants Tehniskā padomdevēja grupa 1. Tehniskā padomdevēja grupa pēc vajadzības konsultē valdi un direktoru par projekta plāna un darba programmas pieņemšanu un īstenošanu. 2. Valde ieceļ tehniskās padomdevējas grupas locekļus no tādu personu vidus, kam ir atzīta reputācija un profesionālā pieredze zinātniskajos un inženiertehniskajos jautājumos kodolsintēzes un saistītu darbību jomā. 3. Tehniskās padomdevējas grupas locekļiem nav saistošas nekādas instrukcijas. Savus pienākumus viņi veic neatkarīgi, Kopuzņēmuma vispārējās interesēs. 4. Saskaņā ar valdes iepriekšēju apstiprinājumu tehniskā padomdevēja grupa pieņem savu reglamentu.”; (7) iekļauj šādu 9.a pantu: “9.a pants Birojs 1. Birojs palīdz valdei tās lēmumu sagatavošanā un veic jebkurus citus uzdevumus, ko tam var deleģēt valde. 2. Biroja locekļu vidū ir valdes priekšsēdētājs, komiteju priekšsēdētāji, Euratom pārstāvis un ITER uzņēmējvalsts pārstāvis. Valde var iecelt birojā papildu locekļus. 3. Biroja priekšsēdētājs ir valdes priekšsēdētājs. 4. Biroja locekļi veic savus pienākumus Kopuzņēmuma vispārējās interesēs. 5. Saskaņā ar valdes iepriekšēju apstiprinājumu birojs pieņem savu reglamentu.”; (8) pielikuma 11. pantu aizstāj ar šādu: “11. pants Darba programma un resursu tāme Direktors katru gadu sagatavo iesniegšanai valdē projekta plānu, resursu tāmi un sīki izstrādātu gada darba programmu un budžetu.”; (9) pielikuma 12. panta 1. punkta a) apakšpunktu aizstāj ar šādu: “a) Euratom ieguldījumus dara pieejamus, pamatojoties uz Kopienas pētniecības un apmācību programmām, kas pieņemtas saskaņā ar Līguma 7. pantu, vai pamatojoties uz jebkuru citu Padomes pieņemtu lēmumu.”; (10) pielikuma 14. pantu aizstāj ar šādu: “14. pants Gada pārskats Gada pārskatā fiksē Kopuzņēmuma darba programmas īstenošanu. Tajā jo īpaši atzīmē Kopuzņēmuma veiktās darbības un novērtē rezultātus, ņemot vērā mērķus un noteikto grafiku, ar veiktajām darbībām saistītos apdraudējumus, resursu izmantojumu un Kopuzņēmuma vispārējo darbību. Gada pārskatu sagatavo direktors, to novērtē valde, un valde to kopā ar savu novērtējumu nosūta dalībniekiem, Komisijai, Eiropas Parlamentam un Padomei.”; (11) pielikuma 15. panta 1. punkta otrajā daļā vārdus “15. jūnijam” aizstāj ar vārdiem “1. jūnijam”; (12) iekļauj šādu 15.a pantu: “15.a pants Tīklu veidošana ar izraudzītām organizācijām zinātniskās un tehnoloģiskās kodolsintēzes pētniecības jomā 1. Lai sekmētu Kopuzņēmuma darbības, tas izmanto tādu kompetentu publisko pētniecības organizāciju izstrādātās zināšanas un iekārtas, kas darbojas kodolsintēzes pētniecības un attīstības jomā. 2. Valde, pamatojoties uz direktora priekšlikumu, sagatavo publiskojamu to kompetento organizāciju sarakstu, ko izraudzījuši dalībnieki un kas var veikt pētniecības un attīstības darbības, lai sekmētu Kopuzņēmuma uzdevumus, vai nu individuāli, vai tīklos. Šīs darbības var būt attaisnotas, lai saņemtu Kopuzņēmuma finansiālo atbalstu. 3. Īstenošanas kārtība saistībā ar šā panta 1. un 2. punkta piemērošanu nodrošina pārredzamību un konkurenci starp publiskajām pētniecības organizācijām, un tā ir paredzēta 13. pantā un III pielikumā minētajā finanšu nolikumā un tā īstenošanas noteikumos.”; (13) I pielikumā aiz rindas “Bulgārija” iekļauj šādu rindu “ Horvātija || 2 ”; (14) II pielikumu groza šādi: (a) pielikuma 2. punktu aizstāj ar šādu: “2. Kopējo gada dalības maksas summu n gadam aprēķina, pamatojoties uz gadā nepieciešamajiem līdzekļiem, kas ir vajadzīgi Kopuzņēmuma pārvaldīšanai attiecīgajā gadā, kā to resursu tāmē noteikusi valde.”; (b) pielikuma 4. punktā iekļauj šādu c) apakšpunktu: “c) valde var piedzīt papildu maksājumus no dalībnieka, ja attiecīgais dalībnieks nesamaksā savu ieguldījumu līdz maksājuma termiņam.”; (15) III pielikumu groza šādi: (a) pielikuma 3. punktu aizstāj ar šādu: “3. Kopuzņēmums izveido iekšējās revīzijas iespējas.”; (b) pielikuma 5. punkta c) apakšpunktā vārdus “ikgadējo darba programmu” aizstāj ar vārdiem “ikgadējās darba programmas”; (c) pielikuma 5. punkta f) apakšpunktu aizstāj ar šādu: “f) noteikumus un procedūras attiecībā uz iekšējo finanšu kontroli, tostarp deleģētajām pilnvarām;” (d) pielikuma 5. punktā iekļauj šādu k) apakšpunktu: “k) noteikumus par piešķīrumu pārvaldību.”; (e) pielikuma 5. punktam pievieno šādu daļu: “Šā punkta d) apakšpunkta nolūkā budžeta saistības attiecībā uz darbībām, kas pārsniedz vairāk nekā vienu finanšu gadu, var sadalīt uz vairākiem gadiem gada maksājumos.”; (f) pievieno šādu 10. punktu: “10. Kopuzņēmums pieņem nosacījumus un noteikumus par tīkla izveidi ar izraudzītām organizācijām, kā norādīts statūtu 15.a pantā. Šie noteikumi nodrošina pārredzamību un konkurenci starp Eiropas publiskajām pētniecības organizācijām, un tajos jo īpaši norāda kritērijus organizācijas iekļaušanai dalībnieku izraudzīto kompetento organizāciju sarakstā.”